b"\n_START_ARTICLE_\nL\xc3\xadbids\n_START_SECTION_\nH\xc3\xa0bitat i distribuci\xc3\xb3\n_START_PARAGRAPH_\nEs troben per tota l'\xc3\x80frica subsahariana, amb excepci\xc3\xb3 de l'extrem sud-oest._NEWLINE_Els membres de la subfam\xc3\xadlia dels traquifonins (Trachyphoninae) d'h\xc3\xa0bits terrestres, habiten des del Sud del S\xc3\xa0hara fins al Sud d'\xc3\x80frica i d'entre tots els barbuts s\xc3\xb3n els que viuen en h\xc3\xa0bitats m\xc3\xa9s oberts. Els libins (Lybiinae) s\xc3\xb3n barbuts d'h\xc3\xa0bitat arbori.\n_START_SECTION_\nAlimentaci\xc3\xb3\n_START_PARAGRAPH_\nS\xc3\xb3n ocells en gran manera solitaris que mengen insectes i fruites. Mengen figues i moltes altres esp\xc3\xa8cies de fruits en arbres i arbusts. Un \xc3\xbanic barbut pot alimentar-se de fins a 60 esp\xc3\xa8cies diferents al seu territori. Tamb\xc3\xa9 acudeixen a les plantacions cultivades. Mengen la fruita sencera regurgitat m\xc3\xa9s tard la part no diferible, com les llavors. Com altres barbuts, es creu que s\xc3\xb3n agents importants en la dispersi\xc3\xb3 de llavors en els boscos tropicals._NEWLINE_A m\xc3\xa9s de fruita, els barbuts africans tamb\xc3\xa9 mengen artr\xc3\xb2podes, que atrapen de les branques i troncs dels arbres. Entre els insectes dels que s'alimenten hi ha les formigues, cigales, lib\xc3\xa8l\xc2\xb7lules, grills, llagostes, escarabats, arnes i mantis. Tamb\xc3\xa9 mengen escorpins i centpeus i unes poques esp\xc3\xa8cies fins i tot petits vertebrats com sargantanes, granotes i dragons.\n_START_SECTION_\nReproducci\xc3\xb3\n_START_PARAGRAPH_\nNo es coneixen detalls concrets en els costums de nidificaci\xc3\xb3 de moltes esp\xc3\xa8cies, encara que com a particularitat entre els Piciformes, algunes esp\xc3\xa8cies sociables nien en les riberes o els nius de t\xc3\xa8rmits. Com molts membres del seu ordre, els seus nius es troben en forats fets en un arbre, on ponen 2 - 4 ous (excepte Trachyphonus margaritatus que pot arribar fins a 6). Coven durant 13-15 dies. Ambd\xc3\xb3s pares cooperen en la cria.\n_START_SECTION_\nEstatus i relaci\xc3\xb3 amb l'home\n_START_PARAGRAPH_\nNo hi ha hagut grans interfer\xc3\xa8ncies amb els \xc3\xa9ssers humans. Algunes de les esp\xc3\xa8cies que requereixen boscos primaris estan disminuint a causa de la desforestaci\xc3\xb3, de vegades en benefici dels parents propers. Per exemple, la p\xc3\xa8rdua dels boscos de les terres altes de Kenya ha fet que disminueixi molt Pogoniulus leucomystax i haja una gran expansi\xc3\xb3 de Pogoniulus pusillus."